A ranar Talata makon jiya ne Cocin Katolika na Najeriya ya shirya zanga-zanga a sassan kasar nan don nuna rashin jin dadi kan kashe-kashen da suke faruwa, musamman a Jihar Benuwai.
Zanga-zangar ta zo daidai da lokacin da ake bikin binne gawarwakin mutum 19 ciki har da limaman coci Katolika biyu, wadanda aka kashe a harin da aka kai a St. Ignatius kuasi Parish da ke kauyen Mbalom a Jihar Benue, wanda ake zargin Funali makiyaya da kaiwa. Harin na ranar 21 ga Afrilu ya biyo bayan wanda aka kai ne a ranar Sabuwar Shekara da wanda aka kai a watan Maris, wanda ya jawo rasuwar Fada Joseph Gor da Fada Felid Tyolaha a lokacin da suke jagorantar addu’ar safe.
Harin bala’i ne mugunta ne da rashin tausayi kuma abin Allah wadai, haka ma wadanda suka gabace shi da wadanda suka biyo bayansa.
Jana’izar wadda aka gudanar a Cibiyar Maziyarta ta Se Sugh U Maria Pilgrimage Centre da ke kauyen Ayati Ikpayongo a karamar Hukumar Gwer ta Gabas a Jihar Benuwai, Mataimakin Shugaban kasa Yemi Osinbajo ne ya wakilci Gwamnatin Tarayya tare da gabatar da hudubar jana’izar. Domin zuwa daidai da jana’izar Majalisar Bishop-Bishop din Cocin Katolika na Najeriya (CBCN) ta umarci mabiya cocin Katolika su gudanar da zanga-zanga da addu’o’in “Rokon Ubangiji kan kashe-kashen mutanen da ba su san hawa ba, balle sauka a Jihar Benuwai, musamman kashe limaman cocin Katolika biyu da sauran mutum 19.” Kuma don bin umarnin, coci-cocin Katolika a sassan kasar nan sun shirya zanga-zangar cikin jerin gwano.
A Abuja, Bishop din Abuja, John Cardinal Onaiyekan ya jagoranci zanga-zangar daga Cibiyar Kiristoci ta kasa zuwa hedkwatar cocin Procathedral da ke Garki.Onaiyekan ya fadi a wata sanarwa cewa ya yi tsari don tabbatar da cewa an gudanar da zanga-zangar ba tare da matsala ba, kuma gayyaci dukan ’yan Najeriya masu fatan alheri su shiga cikinta. Ya ce “Saboda kisan rashin imani da ake yi ga mutane a Najeriya da yadda ba a dauki ran dan Adam a bakin komai ba, mu da cocin Katolika na Makurdi muna son mu nuna cikakken rashin jin dadinmu game da abubuwa marasa dadi da suke faruwa a kasarmu tare da yi wa kasar addu’a.” Kadinal din ya kuma gargadi masu tayar da zaune-tsaye su daina, inda ya ce, “Ina son wannan tattaki da addu’a su kasance cikin kwanciyar hankali daga farko har karshe tare da aikewa da babban sako gwamnatin kasarmu da sauran duniya don samun canjin da ya kamata.”
Tilas mu gode wa basira da saukin kan Kadinal Onaiyekan da sauran shugabannin Cocin Katolika kan yadda zanga-zangar ta gudana cikin lumana ba tare da samun rahoto hatsaniya ba. Sai dai kuma wasu shugabannin cocin da mabiyansu suna sakin baki yadda bai kamata ba. Misali Bishop din Cocin Katolika na Makurdi Rabaran Wilfred Anagbe ya zargi Gwamnatin Tarayya ce da bayar da kariya ga masu kisa kashe-kashe a jihar. Ya ce, “Abin da kawai muke nema tilas a kamo wadanda suke aikata wadannan miyagun ayyuka a gabatar da su a gaban kotu, su ma wadanda suke daure musu gindi a hukunta su. Alamu suna nuna Gwamnatin Tarayya tana ba su kariya.’
Lura da yanayin da tsaro ke ciki, kuskure da rashin dattako wani shugaban addini ya rasa tunaninsa ya yi wancan babban zargi ga Gwamnatin Tarayya wadda ta tura karin ’yan sanda da sojoji da sauran hukumomin tsaro su kawo karshen matsalar. Gaskiya ce matakan tsaro da aka dauka har yanzu ba su tabbatar da cikakken tsaro a yankin ba, amma wannan ya sha bamban da cewa mahukunta “suna boye” maharan.
A Uyo ma wasu kwalayen da masu tattakin suka dauka suna fadin maganganu kamar haka, “Ba mu yarda da ta’addancin addini ba,” “Babu makamin da za a yaki Kiristoci da zai samu nasara,” da “Rayukan Kiristoci suna da martaba,” da kuma “Ba mu yarda da shafe wata kabila ba.” Akwai kuma wadanda suka rika magana a kan “Kashe Kiristoci a Najeriya,” suna nuna kamar gwamnati ce take shirya kashe-kashen.
Gaskiyar magana ita ce, mabiya dukan addinai an kashe su a irin wannan yanayi na tabarbarewar tsaro a Najeriya. Don haka yana da muhimmanci murya ta hadu wajen nuna adawa da kyama ga kashe-kashen tare da sanya hukumomin tsaro su tashi tsaye wajen sauke nauyin da ke kansu. Sai dai wajibi ne mu kauce wa duk wani abu da zai jawo zanga-zanga da tattakin su sauya salon da za su iya zama tashin hankali su jawo asara wadansu rayukan da ba su san hawa ba, ba su san sauka ba da suka fito daga addinai daban-daban.